ከአርበኞች ግንቦት ሰባት ጋር ግንኙነት አለው የተባለው ተከሳሽ የመከላከያ ምስክሮቹን አሰማ
ተከሳሹ የውጭ ጉዳይ ሚኒስቴር ቃል አቀባይ በማዕከላዊ አስደብድበውኛል ብሏልከአርበኞች ግንቦት ሰባት ድርጅት ጋር ግንኙነት እንዳለውና ከድርጅቱ መሪ ብርሃኑ ነጋ (ዶ/ር) ጋር በመገናኘት የተሰጠውን ተልዕኮ ለመፈጸም ሲንቀሳቀስ ተደርሶበታል ተብሎ ክስ የተመሠረተበት ተጠርጣሪ፣ ሦስት የመከላከያ ምስክሮቹን አሰማ፡፡ ምስክሮቹ ከመሰማታቸው በፊት በሰጠው የተከሳሽነት ምስክርነት ቃሉ እንደተናገረው፣ በፌዴራል ወንጀል ምርመራ ማዕከል (ማዕከላዊ) ታስሮ በነበረበት ወቅት፣ የውጭ ጉዳይ ሚኒስቴር ቃል አቀባይ በቦታው ተገኝተው እንዳስደበደቡትና እንደደበደቡት ለፍርድ ቤት የተከሳሽነት ቃሉን ሰጥቷል፡፡ የወንጀል ሕግ አንቀጽ 32(1 ሀ እና ለ)፣ 38 እና የፀረ ሽብርተኝነት አዋጅ ቁጥር 652/2001 አንቀጽ 7(2)ን በመተላለፍ ማለትም፣ ‹‹ማንኛውም ሰው በሽብርተኛ ድርጅት ውስጥ በአመራርነት ወይም በውሳኔ ሰጪነት መሳተፍ›› የሚለውን ተላልፏል ተብሎ ክስ የተመሠረተበት አቶ ሰይፉ ዓለሙ ነው፡፡ በእነ አቶ ጌታሁን በየነ የክስ መዝገብ ተካቶ ታኅሳስ 26 ቀን 2009 ዓ.ም. ተሻሽሎ በቀረበው ክስ ሦስተኛ ተከሳሽ አቶ ሰይፉ ዓለሙ ሲሆን፣ ዓቃቤ ሕግ ያቀረበበትን ክስ በሰውና በሰነድ ስላስረዳበት እንዲከላከል የፌዴራል ከፍተኛ ፍርድ ቤት ልደታ ምድብ 19ኛ ወንጀል ችሎት ብይን ከሰጠ በኋላ መከላከያ ምስክሮቹን አቅርቦ አሰምቷል፡፡ተከሳሹ የመከላከያ ምስክሮቹን ከማሰማቱ በፊት በሰጠው የተከሳሽነት የምስክርነት ቃል እንዳስረዳው፣ በማዕከላዊ በተለያዩ ሰዎች ከፍተኛ ድብደባ ደርሶበታል፡፡ ማንነቱ እየተጠቀሰ መደብደቡንና ከአስደብዳቢዎቹና ከደብዳቢዎቹ መካከል፣ የውጭ ጉዳይ ሚኒስቴር ቃል አቀባዩ አንዱ እንደነበሩ ለፍርድ ቤቱ ተናግሯል፡፡ በወቅቱ ከፍተኛ ጉዳት ደርሶበት እንደነበርና ሕክምና በመከልከሉም አብረውት ታስረው የነበሩ የረሃብ አድማ አድርገው እንደነበር ገልጿል፡፡ በሰውነቱ ላይ የደረሰበትን የድብደባ ጠባሳ ለማሳየት ልብሱን ለማውለቅ ሲሞክር ፍርድ ቤቱ ከልክሎታል፡፡ ተከሳሹ በማዕከላዊ የደረሰበትን የምርመራ ሒደት አስረድቶ እንደጨረሰ፣ በመከላከያ ምስክርነት የቆጠራቸው ሦስት ምስክሮች በማዕከላዊ በደረሰበት ድብደባ ሰውነቱ ቆስሎ እንደነበርና የሕክምና ዕርዳታ እንዲያገኝ የረሃብ አድማ አድርገው እንደነበር መስክረዋል፡፡ፍርድ ቤቱ የግራ ቀኙን ክርክር ከተገቢው ሕግ ጋር መርምሮ ብይን ለመስጠት ለሚያዝያ 17 ቀን 2010 ዓ.ም. ቀጠሮ ሰጥቷል፡፡ ከአቶ ሰይፉ ጋር በሽብር ተግባር ወንጀል ተጠርጥረው ክስ የተመሠረተባቸው 14 ግለሰቦች ነበሩ፡፡ ዘጠኙ የመከላከያ ምስክር እንደሌላቸው በመግለጻቸው፣ ጥፋተኛ ተብለው የእስራት ቅጣት ተጥሎባቸዋል፡፡ አቶ ለገሰ ኃይለ መስቀል፣ አቶ ተክሌ ተሾመ፣ አቶ ሰይፉ ዓለሙ፣ አቶ ኪሩቤል ግርማና አቶ አስፋው አባተ የመከላከያ ምስክር እናሰማለን በማለታቸው ክርክራቸው ቀጥሏል፡፡ አቶ ኪሩቤል ግርማና አቶ አስፋው አባተ ዓቃቤ ሕግ ክሱን በማቋረጡ ከእስር ተፈትተዋል፡፡ ፍርድ ካረፈባቸውም ሁለት ፍርደኞች መንግሥት ባደረገው ይቅርታ ተፈተዋል፡፡ ተከሳሾቹ የአርበኞች ግንቦት ሰባት አባል በመሆን ኤርትራ ሄደው በመሠልጠን፣ አስመራ ብርሃኑ ነጋን (ዶ/ር) በማግኘትና ተልዕኮ በመቀበል ሲንቀሳቀሱ የነበሩ መሆኑን በክሱ ተገልጿል፡፡ አቶ ሰይፉ የሎጂስቲክስና የፋይናንስ ኃላፊ ሆኖ ሲንቀሳቀስ እንደነበርና ከሦስት አባላት ጋር በመሆን፣ በኡጋንዳና በኬንያ በማድረግ ሞያሌ ገብተው፣ በሀገረ ማርያምና በአርባ ምንጭ በተዘጋጀ ካምፕ መቀላቀላቸውን ክሱ ያብራራል፡፡ 